【有片】施卡馬卡超級倒掛 阿特蘭大入意盃決賽
2024年04月25日 15:01
東網電視
更多新聞短片
施卡馬卡入波盡顯功架。
周四(25日)凌晨意盃4強次回合,阿特蘭大主場4比1大破費倫天拿,兩回合合計贏4比2殺入決賽,將會同祖雲達斯爭奪冠軍。意大利前鋒施卡馬卡今仗又做英雄,佢嘅精彩倒掛係今季個人第15球,擺脫「英超水貨」污名。
阿特蘭大首回合輸0比1,今仗返主場踢得積極,8分鐘由古普美拿斯開紀錄,但68分鐘被費倫天拿入波,總比數再次落後。75分鐘施卡馬卡盡顯功架,接應隊友頭槌二傳,施展倒掛直轟入網。阿特蘭大愈戰愈勇,完場前再由盧卡文同柏沙歷建功大勝晉級。
施卡馬卡喺薩斯索羅上位,上季轉投英超韋斯咸表現差勁,1季就被踢返意甲,不過今季演出精彩,早前喺歐霸盃8強入2球射爆利物浦,最近9場比賽入7球。當選今場MVP嘅施卡馬卡賽後表示:「好開心個入波幫球隊晉級,係隊友幫助我入波,喺阿特蘭大我踢得好開心。決賽唔存在熱門,我哋會盡全力爭取捧盃。」